Vilja að lögbann verði sett á för íslenskra ráðherra á NATO-fund
Fulltrúar Samtaka herstöðvarandstæðinga (SHA) hyggjast mæta á fund Sýslumannsins í Reykjavík kl. 14 í dag til að fara fram á að lögbann verði sett á för íslenskra ráðherra á fund Atlantshafsbandalagsins sem fram fer í Riga í Lettlandi í næstu viku.
Fram kemur í tilkynningu frá SHA að ætla megi að á ráðherrafundinum verði rætt um skipulag hernaðaraðgerða NATO í Afganistan, "en það er rökstutt mat SHA að hernaðurinn þar í landi stangist á við alþjóðlega sáttmála sem Ísland hefur undirgengist og undirstöðu almennra mannréttinda, réttinn til lífs, sem tryggður er í íslensku stjórnarskránni," segir í tilkynningunni.
Þá segir að lögbannsbeiðnin sé rökstudd með vísunum í alþjóðlega mannréttindasáttmála, íslensk lög, dómafordæmi frá hinum Norðurlöndunum og álitsgerð virtra mannréttindasamtaka.
"Það er von SHA að orðið verði greiðlega við þessari beiðni og þannig komið í veg fyrir þátttöku íslenskra ráðamanna í fundi þar sem ætla má að lagt verði á ráðin um lögbrot."
Fulltrúar Samtaka herstöðvarandstæðinga (SHA) hyggjast mæta á fund Sýslumannsins í Reykjavík kl. 14 í dag.
Fara fram á að lögbann verði sett á för íslenskra ráðherra á fund Atlantshafsbandalagsins.
Ætla megi að á ráðherrafundinum verði rætt um skipulag hernaðaraðgerða NATO í Afganistan.
Lögbannsbeiðnin sé rökstudd með vísunum í alþjóðlega mannréttindasáttmála, íslensk lög, dómafordæmi frá hinum Norðurlöndunum og álitsgerð virtra mannréttindasamtaka.